作者:吳潛
標題:賀新郎
內容:撲盡征衫氣。小夷猶、尊罍杖履，踏開花事。邂逅山翁行樂處，何似烏衣舊裡。嘆芳草、舞臺歌地。百歲光陰如夢斷，算古今、興廢都如此。何用灑，兒曹淚。江南自有漁樵隊。想家山、猿愁鶴怨，問人歸未。寄語寒梅休放盡，留取三花兩蕊。待老子、領些春意。皎皎風流心自許，盡何妨、瘦影橫斜水。煩翠羽，伴醒醉。